b'\n_START_ARTICLE_\nBaterija (dalinys)\n_START_SECTION_\nBaterija kaip padalinys\n_START_PARAGRAPH_\n._NEWLINE_Baterija paprastai b\xc5\xabna stambesnio padalinio ar dalinio (diviziono, bataliono, pulko, brigados) sud\xc4\x97tin\xc4\x97 dalis, bet gali b\xc5\xabti ir atskiroji baterija. Artilerijos daliniuose baterijos b\xc5\xabna diviziono ar artilerijos bataliono dalis._NEWLINE__NEWLINE_Baterijomis neretai vadina ir kuopos lygio savaeig\xc4\x97s artilerijos padalinius._NEWLINE_Daugelyje \xc5\xa1ali\xc5\xb3 baterijoms paprastai vadovauja kapitonai. Dabar Britanijos ir Brit\xc5\xb3 Sandraugos \xc5\xa1ali\xc5\xb3 armijose baterij\xc5\xb3 vadai paprastai b\xc5\xabna majorai._NEWLINE_Baterij\xc4\x85 sudaro 2\xe2\x80\x933 ugnies b\xc5\xabriai (pab\xc5\xabkl\xc5\xb3 b\xc5\xabriai ar minosvaid\xc5\xbeiai b\xc5\xabriai) ir valdymo b\xc5\xabrys ar skyrius. Gali tur\xc4\x97ti \xc5\xbevalgybos skyri\xc5\xb3. Baterijos b\xc5\xabna ginkluotos 2\xe2\x80\x938 pab\xc5\xabklais, minosvaid\xc5\xbeiais, prie\xc5\xa1tankini\xc5\xb3 valdom\xc5\xb3 raket\xc5\xb3 leidimo \xc4\xafrenginiais, salviniais leidimo \xc4\xafrenginiais. Pvz., Antrojo pasaulinio karo metais Vokietijos kariuomen\xc4\x97s artilerijos baterijos tur\xc4\x97davo po 4 pab\xc5\xabklus, stambaus kalibro artilerijos\xc2\xa0\xe2\x80\x93 po 3 pab\xc5\xabklus, savaeig\xc4\x97s artilerijos\xc2\xa0\xe2\x80\x93 po 6 savaeiges._NEWLINE_Baterijomis vadinami ir kiti pana\xc5\xa1aus rango kovos padaliniai, net jei jie ir n\xc4\x97ra ugnies padaliniai. Tai gali b\xc5\xabti artilerin\xc4\x97s \xc5\xbevalgybos (topografijos, radiotechnin\xc4\x97s ir kt.) baterijos.\n_START_SECTION_\nArtilerijos baterija\n_START_PARAGRAPH_\nArtilerijos baterijos vadinamos pagal pab\xc5\xabkl\xc5\xb3, kuriais ginkluota baterija, tip\xc4\x85\xc2\xa0\xe2\x80\x93 haubic\xc5\xb3 baterija, prie\xc5\xa1tankini\xc5\xb3 patrank\xc5\xb3 baterija, prie\xc5\xa1l\xc4\x97ktuvini\xc5\xb3 patrank\xc5\xb3 baterija, savaeigi\xc5\xb3 pab\xc5\xabkl\xc5\xb3 baterija ir pan.\n_START_SECTION_\nMinosvaid\xc5\xbei\xc5\xb3 baterija\n_START_PARAGRAPH_\nMinosvaid\xc5\xbei\xc5\xb3 baterija (angl. mortar battery; rus. \xd0\xbc\xd0\xb8\xd0\xbd\xd0\xbe\xd0\xbc\xd0\xb5\xd1\x82\xd0\xbd\xd0\xb0\xd1\x8f \xd0\xb1\xd0\xb0\xd1\x82\xd0\xb5\xd1\x80\xd0\xb8\xd1\x8f)\xc2\xa0\xe2\x80\x93 ugnies ir taktinis vienetas. Gali naikinti vien\xc4\x85 du taikinius i\xc5\xa1 u\xc5\xbedar\xc5\xb3j\xc5\xb3 ugnies pozicij\xc5\xb3 vienu metu.\n_START_SECTION_\nKranto gynybos baterija\n_START_PARAGRAPH_\nKranto gynybos baterija (angl. land battery; rus. \xd0\xb1\xd0\xb0\xd1\x82\xd0\xb0\xd1\x80\xd0\xb5\xd1\x8f \xd0\xb1\xd0\xb5\xd1\x80\xd0\xb5\xd0\xb3\xd0\xbe\xd0\xb2\xd0\xbe\xd0\xb9 \xd0\xbe\xd0\xb1\xd0\xbe\xd1\x80\xd0\xbe\xd0\xbd\xd1\x8b)\xc2\xa0\xe2\x80\x93 Kranto gynybos dalini\xc5\xb3 artilerijos baterija, skirta kranto gynybai nuo laiv\xc5\xb3 ir j\xc5\xabros desant\xc5\xb3. Gali b\xc5\xabti stacionarioji ir judrioji (savaeig\xc4\x97 arba velkamoji). Stancionarin\xc4\x97s baterijos paprastai taip \xc4\xafrengiamos, kad gal\xc4\x97t\xc5\xb3 ap\xc5\xa1audyti ne tik j\xc5\xabr\xc4\x85, bet ir sausum\xc4\x85, jeigu prie\xc5\xa1ui pavykt\xc5\xb3 i\xc5\xa1silaipinti.\n_START_SECTION_\nRaket\xc5\xb3 daliniai\n_START_PARAGRAPH_\nTaktini\xc5\xb3, operatyvini\xc5\xb3\xc2\xa0\xe2\x80\x93 taktini\xc5\xb3, zenitini\xc5\xb3 raket\xc5\xb3 daliniuose baterijos b\xc5\xabna dvejopos\xc2\xa0\xe2\x80\x93 leidimo baterijos ir technin\xc4\x97s baterijos.\n_START_SECTION_\nLeidimo baterija\n_START_PARAGRAPH_\nLeidimo baterija, starto baterija (angl. launching battery, firing battery; rus. \xd1\x81\xd1\x82\xd0\xb0\xd1\x80\xd1\x82\xd0\xbe\xd0\xb2\xd0\xb0\xd1\x8f \xd0\xb1\xd0\xb0\xd1\x82\xd0\xb0\xd1\x80\xd0\xb5\xd1\x8f)\xc2\xa0\xe2\x80\x93 pagrindinis raketini\xc5\xb3 dalini\xc5\xb3 ugnies padalinys, kuris galutinai parengia leisti ir leid\xc5\xbeia raketas . Leidimo baterij\xc4\x85 sudaro 1\xe2\x80\x932 raket\xc5\xb3 leidimo \xc4\xafrenginiai ir valdymo priemon\xc4\x97s.\n_START_SECTION_\nTechnin\xc4\x97 baterija\n_START_PARAGRAPH_\nTechnin\xc4\x97 baterija (angl. technical battery; rus. \xd1\x82\xd0\xb5\xd1\x85\xd0\xbd\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xb1\xd0\xb0\xd1\x82\xd0\xb0\xd1\x80\xd0\xb5\xd1\x8f)\xc2\xa0\xe2\x80\x93 pagrindinis techninis padalinys raket\xc5\xb3 daliniuose. Technin\xc4\x97s baterijos priima, laiko, transportuoja raketas ir j\xc5\xb3 komplektines dalis, tikrina raketas ir tiekia jas leidimo baterijoms, atlieka technin\xc4\x99 prie\xc5\xbei\xc5\xabr\xc4\x85.\n_START_SECTION_\nBaterija kaip pozicija\n_START_PARAGRAPH_\nBaterija da\xc5\xbenai vadindavo \xc4\xaftvirtinim\xc4\x85, kur\xc4\xaf u\xc5\xbeima vien tik artilerija. Tai gal\xc4\x97davo b\xc5\xabti bastiono ar kito fortifikacinio statinio dalis, paruo\xc5\xa1tos pozicijos \xc5\xbeeminiuose lauko \xc4\xaftvirtinimuose ir pan. Kranto gynybos baterijos, gynusios uostus ar desantams tinkam\xc4\x85 pakrant\xc4\x99 nuo prie\xc5\xa1o laiv\xc5\xb3 ir desant\xc5\xb3, paprastai tur\xc4\x97davo (turi) savus \xc4\xaftvirtinimus, kurie paprastai irgi vadinami baterija._NEWLINE_Pagal paskirt\xc4\xaf ir artilerijos tip\xc4\x85 tokios baterijos b\xc5\xabna lauko, apgulties, kranto, zenitin\xc4\x97s ir kt.'